b"\n_START_ARTICLE_\nCentral\xc4\x83 solar\xc4\x83\n_START_PARAGRAPH_\nO central\xc4\x83 solar\xc4\x83 este o central\xc4\x83 electric\xc4\x83 func\xc8\x9bion\xc3\xa2nd pe baza energiei termice rezultat\xc4\x83 din absorb\xc8\x9bia energiei radia\xc8\x9biei solare._NEWLINE_Centralele solare termice, \xc3\xaen func\xc8\x9bie de modul de construc\xc8\x9bie pot atinge randamente mai mari la costuri de investi\xc8\x9bii mai reduse dec\xc3\xa2t instala\xc8\x9biile pe baz\xc4\x83 de panouri solare fotovoltaice, necesit\xc4\x83 \xc3\xaen schimb cheltuieli de \xc3\xaentre\xc8\x9binere mai mari \xc8\x99i sunt realizabile doar pentru puteri instalate dep\xc4\x83\xc8\x99ind un anumit prag minim. Totodatat\xc4\x83 sunt exploatabile economic doar \xc3\xaen zone cu foarte multe zile \xc3\xaensorite pe an._NEWLINE_Pentru utilizarea energiei con\xc8\x9binute \xc3\xaen radia\xc8\x9bia solar\xc4\x83 \xc3\xaen scopul producerii de energie electric\xc4\x83 s-au conceput mai multe metode. Tehnologiiile rezultate se impart \xc3\xaen dou\xc4\x83 mari grupe \xc3\xaen func\xc8\x9bie de utilizarea energiei radia\xc8\x9biei concentrate \xc3\xaentr-un spa\xc8\x9biu restr\xc3\xa2ns, sau utilizare f\xc4\x83r\xc4\x83 concentrare.\n_START_SECTION_\nCentrale solare termice cu concentrarea radia\xc8\x9biei solare directe (CSP)\n_START_PARAGRAPH_\nAceste centrale utilizeaz\xc4\x83 oglinzi concave pentru a concentra razele solare pe suprafa\xc8\x9ba absorbant\xc4\x83. Oglinda sau suprafa\xc8\x9ba absorbant\xc4\x83 \xc3\xae\xc8\x99i vor modifica orientarea \xc3\xaen func\xc8\x9bie de pozi\xc8\x9bia soarelui. Centralele solare cu jgheaburi parabolice colecteaz\xc4\x83 energia cu oglinzi distribuite pe suprafe\xc8\x9be mari ce concentreaz\xc4\x83 radia\xc8\x9bia pe suprafe\xc8\x9be absorbante situate \xc3\xaen centrul focal al fiec\xc4\x83rei oglinzi, pe c\xc3\xa2nd cele cu turn, toate oglinzile au acela\xc8\x99i punct focal situat \xc3\xaen turn. _NEWLINE_\xc3\x8en diverse studii realizate spre exemplu la Deutsches Zentrum f\xc3\xbcr Luft- und Raumfahrt|Deutschen Zentrums f\xc3\xbcr Luft- und Raumfahrt (DLR) \xc8\x99i Trans-Mediterranean Renewable Energy Cooperation (TREC) se previzioneaz\xc4\x83 un poten\xc8\x9bial \xc3\xaensemnat \xc3\xaen aceste modalit\xc4\x83\xc8\x9bi de ob\xc8\x9binere economic\xc4\x83 a energiei \xc3\xaen zonele de\xc8\x99ertice din Africa de Nord \xc8\x99i Orientul Mijlociu precum \xc8\x99i \xc3\xaen transportul cu pierderi reduse (HVDC) spre Europa._NEWLINE_Sistemele de generare de abur se pot compatibiliza cu cele solare pentru compensare reciproc\xc4\x83 \xc8\x99i economisirea \xc3\xaen acest mod a combustibililor conven\xc8\x9bionali din termocentrale. \xc3\x8en centrale solare independente, oscila\xc8\x9biile datorate condi\xc8\x9biilor atmosferice pot fi compensate cu ajutorul unor rezervore de \xc3\xaenmagazinare a c\xc4\x83ldurii, sau utiliz\xc3\xa2nd purt\xc4\x83tori de energie alternativ\xc4\x83.\n_START_SECTION_\nCentrale solare cu c\xc3\xa2mpuri de colectoare\n_START_PARAGRAPH_\nC\xc3\xa2mpul de colectoare ale centralei este compus din mai multe jgheburi parabolice sau colectoare Fresnel legate \xc3\xaen paralel \xc8\x99i numite concentratoare liniare. Construirea de c\xc3\xa2mpuri de colectoare paraboloide este de asemenea posibil\xc4\x83, dar vizavi de concentratoarele liniare sunt foarte costisitoare. \xc3\x8en ceea ce prive\xc8\x99te instala\xc8\x9biile cu jgheburi parabolice acestea sunt deja \xc3\xaen exploatare comercial\xc4\x83._NEWLINE_\xc3\x8en c\xc3\xa2mpul de colectoare se produce \xc3\xaenc\xc4\x83lzirea unui agent termic care poate fi ulei mineral sau abur supra\xc3\xaenc\xc4\x83lzit. La instala\xc8\x9biile cu ulei se poate atinge o temperatur\xc4\x83 de p\xc3\xa2n\xc4\x83 la 390\xc2\xa0\xc2\xb0C care \xc3\xaentr-un schimb\xc4\x83tor de c\xc4\x83ldur\xc4\x83 va genera aburi. Dac\xc4\x83 agentul termic este abur(instala\xc8\x9bii de tip DISS = Direct Solar Steam), atunci nu este nevoie de schimb\xc4\x83tor de c\xc4\x83ldur\xc4\x83, aburul fiind generat direct \xc3\xaen conductele de absorb\xc8\x9bie. \xc3\x8en acest caz este posibil\xc4\x83 atingerea de temperatri de peste 500\xc2\xa0\xc2\xb0C. Aburul astfel generat este colectat \xc8\x99i alimenteaz\xc4\x83 o turbin\xc4\x83 cu aburi la care este cuplat un generator de energie electric\xc4\x83._NEWLINE_Avantajul acestui tip de centrale const\xc4\x83 \xc3\xaen faptul c\xc4\x83 utilizeaz\xc4\x83 \xc3\xaen parte tehnologie conven\xc8\x9bional\xc4\x83 disponibil\xc4\x83.\n_START_SECTION_\nCentrale solare cu jgheaburi parabolice\n_START_PARAGRAPH_\nColectoarele cu jgheaburi parabolice sunt constituite din oglinzi lungi curbate transversal pe un profil de parabol\xc4\x83 concentr\xc3\xa2nd fluxul radia\xc8\x9biei solare pe un tub absorbant situat \xc3\xaen linia focal\xc4\x83. Lungimea acestui tip de colectoare este cuprins\xc4\x83 \xc3\xaen func\xc8\x9bie de tip \xc3\xaentre 20 \xc8\x99i 150m. Tubul absorbant este constituit dintr-o \xc8\x9beav\xc4\x83 de metal acoperit\xc4\x83 \xc3\xaen exterior cu un strat absorbant \xc8\x99i prin care curge agentul termic \xc8\x99i care este \xc3\xaen interiorul unui alt tub, de ast\xc4\x83 dat\xc4\x83 de sticl\xc4\x83 de borosilicat rezistent la ac\xc8\x9biuni mecanice \xc8\x99i chimice fiind acoperit de un strat antireflectorizant. \xc3\x8entre cele dou\xc4\x83 tuburi este creat vid pentru a reduce pierderile prin convec\xc8\x9bie. Energia radia\xc8\x9biei solare este transformat\xc4\x83 \xc3\xaen energie caloric\xc4\x83 \xc8\x99i cedat\xc4\x83 agentului termic. Oglinzile parabolice sunt a\xc8\x99ezate de regul\xc4\x83 \xc3\xaen r\xc3\xa2nduri una dup\xc4\x83 alta pe direc\xc8\x9bia N-S. Av\xc3\xa2nd un singur grad de libertate, rota\xc8\x9bia \xc3\xaen jurul axei focale. _NEWLINE_\xc3\x8enc\xc4\x83 din anul 1912 s-au utilizat colectoare cu jgheaburi parabolice de c\xc4\x83tre firma Shumann und Boys pentru generarea de aburi necesari ac\xc8\x9bion\xc4\x83rii unei pompe de 45\xc2\xa0kW \xc3\xaen Meadi/Egipt. Colectoarele aveau o lungime de 62m \xc8\x99i acopereau o suprafa\xc8\x9b\xc4\x83 de 1200m\xc2\xb2_NEWLINE_\xc3\x8entre 1977 \xc8\x99i 1982 au fost puse \xc3\xaen func\xc8\x9biune \xc3\xaen SUA instala\xc8\x9bii pilot utiliz\xc3\xa2nd colectoare cu jgheaburi parabolice._NEWLINE_\xc3\x8en 1981 a fost pus\xc4\x83 \xc3\xaen func\xc8\x9biune o instala\xc8\x9bie pilot de producere energie electric\xc4\x83 de 500\xc2\xa0kW la European Test Centre for Solar Energy Applications din Plataforma Solar de Almer\xc3\xada situat la marginea de\xc8\x99ertului desierto de Tabernas_NEWLINE_Exploatarea comercial\xc4\x83 a acestui tip de centrale a \xc3\xaenceput \xc3\xaen anul 1984 \xc3\xaen SUA \xc3\xaen de\xc8\x99ertul Mojave din California. Cele 9 centrale SEGS' = Solar Electricity Generation System au o putere instalat\xc4\x83 total\xc4\x83 de 354 MW. \xc3\x8en colectoarele cu jgheaburi parabolice cu o l\xc4\x83\xc8\x9bime de 6m \xc8\x99i o lungime de p\xc3\xa2n\xc4\x83 la 180m se poate atinge o temperatur\xc4\x83 de 400\xc2\xa0\xc2\xb0C. Randamentul centralei este de 14% \xc8\x99i asigur\xc4\x83 energia necesar\xc4\x83 pentru cca 200000 locuin\xc8\x9be. \xc3\x8en luna iunie 2007 s-a dat \xc3\xaen func\xc8\x9biune centrala Nevada Solar One  de l\xc3\xa2ng\xc4\x83 Boulder City/Nevada cu o putere instalat\xc4\x83 de 64MW cu posibilitatea de extensie p\xc3\xa2n\xc4\x83 la 200MW. Energia temic\xc4\x83 este produs\xc4\x83 de 19.300 oglinzi de 4m lungime \xc3\xaenzestrate cu conducte absorbante (PTR70 Receiver) livrate de c\xc4\x83tre firma SCHOTT AG . Se prevede construirea de centrale similare \xc3\xaen Maroc, Algeria, Mexic \xc8\x99i Egipt._NEWLINE_Din anul 2006 se afl\xc4\x83 \xc3\xaen stadiu de construc\xc8\x9bie centrala Andasol 1 de 50MW, \xc3\xaen prezent cea mai mare din Europa, proiectat\xc4\x83 de firma Solar Millennium\n_START_SECTION_\nInstala\xc8\x9bii solare de tip Fresnel\n_START_PARAGRAPH_\nO dezvoltare a tehnologiei cu jgheaburi parabolice o reprezint\xc4\x83 a\xc8\x99a numitele colectoare cu oglinzi Fresnel. \xc3\x8en acest caz \xc3\xaen locul unei oglinzi parabolice se utilizeaz\xc4\x83 mai multe f\xc3\xa2\xc8\x99ii de oglinzi plane situate toate la nivelul solului \xc8\x99i care se pot roti \xc3\xaen jurul razei longitudinale pentru a putea fi orientate c\xc3\xa2te una astfel ca s\xc4\x83 reflecte radia\xc8\x9bia solar\xc4\x83 \xc3\xaen direc\xc8\x9bia tubului absorbant, \xc3\xaen spatele c\xc4\x83ruia se afl\xc4\x83 o alt\xc4\x83 oglid\xc4\x83 liniar\xc4\x83 cu rol de concentrare a fascicolelor primite de la oglinzi \xc3\xaentr-o linie c\xc3\xa2t mai sub\xc8\x9bire. Acest concept este \xc3\xaen faza de testare._NEWLINE_Acest mod de construc\xc8\x9bie \xc3\xaembin\xc4\x83 principiul de func\xc8\x9bionare al colectoarelor cu jgheaburi parabolice cu cu cel al centralelor cu turn, dar renun\xc8\x9b\xc3\xa2nd at\xc3\xa2t la oglinzile curbate c\xc3\xa2t \xc8\x99i la dispozitivele de orientare cu mai multe grade de libertate r\xc4\x83m\xc3\xa2n\xc3\xa2nd doar construc\xc8\x9bia modular\xc4\x83. Utiliz\xc3\xa2nd oglinzi plate u\xc8\x99or de construit se sconteaz\xc4\x83 pe un pre\xc8\x9b sc\xc4\x83zut. Utilizarea conductei absorbante este necesar\xc4\x83 \xc3\xaen continuare. Rezult\xc4\x83 posibilitatea utiliz\xc4\x83rii de conducte mai lungi , f\xc4\x83r\xc4\x83 coturi, ceea ce reduce pierderile datorit\xc4\x83 rezisten\xc8\x9bei hidraulice, \xc3\xaen schimb apar pierderi de radia\xc8\x9bie solar\xc4\x83 datorit\xc4\x83 umbririi reciproce a oglinzilor._NEWLINE_Din anul 2004 o astfel de instala\xc8\x9bie este testat\xc4\x83 pe l\xc3\xa2ng\xc4\x83 o centrele termic\xc4\x83 pe baz\xc4\x83 de c\xc4\x83rbune din Australia de c\xc4\x83tre Universitatea din New South Wales \xc8\x99i Sydney . Dup\xc4\x83 terminare instala\xc8\x9bia va produce cca 15 MW\xe2\x82\x9c\xe2\x82\x95 energie pentru \xc3\xaenc\xc4\x83lzirea apei de alimentare a centralei din Lidell/Hunter Valley \xc8\x99i va contribui la economisirea de combustibil. Un modul format din 12 oglinzi acoper\xc4\x83 o suprafa\xc8\x9b\xc4\x83 de cca 1350m\xc2\xb2 \xc8\x99i concentreaz\xc4\x83 radia\xc8\x9bia solar\xc4\x83 pe o conduct\xc4\x83 absorbant\xc4\x83 aflat\xc4\x83 la o distan\xc8\x9b\xc4\x83 de 10m deasupra lor. Se produce abur \xc3\xaen mod direct la o temperatur\xc4\x83 de 285\xc2\xa0\xc2\xb0C.\n_START_SECTION_\nCentrale cu turn solar\n_START_PARAGRAPH_\n(Centrale cu receiver central)_NEWLINE_\xc3\x8en cazul centralelor cu turn solar este vorba de obicei de centrale pe baz\xc4\x83 de aburi genera\xc8\x9bi cu ajutorul energiei solare. Focarul (camera de combustie) \xc3\xaenc\xc4\x83lzit p\xc3\xa2n\xc4\x83 acum cu p\xc4\x83cur\xc4\x83, gaz natural sau c\xc4\x83rbune, este \xc3\xaenlocuit de un focar solar a\xc8\x99ezat \xc3\xaen v\xc3\xa2rful unui turn. Radia\xc8\x9bia solar\xc4\x83, a sute, chiar mii de oglinzi cu orientare automat\xc4\x83 dup\xc4\x83 pozi\xc8\x9bia soarelui este reflectat\xc4\x83 c\xc4\x83tre o suprafa\xc8\x9b\xc4\x83 absorbant\xc4\x83 central\xc4\x83 numit\xc4\x83 receiver. Datorit\xc4\x83 puternicei concentr\xc4\x83ri de radia\xc8\x9bie, \xc3\xaen turn apar temperaturi de ordinul a mii de grade. Temperatura exploatabil\xc4\x83 ra\xc8\x9bional este \xc3\xaen jur de 1300\xc2\xa0\xc2\xb0C. Nivelele de temperaturi \xc8\x99i prin acestea, randamentul termic posibil de atins, sunt mult mai mari dec\xc3\xa2t  la centralele solare cu c\xc3\xa2mpuri de colectoare. Ca agent termic se utilizeaz\xc4\x83 nitra\xc8\x9bi fluizi, aburi sau aer cald._NEWLINE_Acest principiu este utilizat de fapt \xc8\x99i la cuptorul de topire solar din Odeillo. \xc3\x8en acest mod se pot genera temperaturi cu valori adaptate necesit\xc4\x83\xc8\x9bilor proceselor tehnologice sau cerin\xc8\x9belor acceler\xc4\x83rii proceselor chimice. De regul\xc4\x83 \xc3\xaens\xc4\x83, c\xc4\x83ldura generat\xc4\x83 este utilizat\xc4\x83 totu\xc8\x99i prim intermediul unei turbine de gaz sau de aburi la generarea de curent electric. \xc3\x8en receiver agentul termic este \xc3\xaenc\xc4\x83lzit p\xc3\xaen\xc4\x83 la 1000\xc2\xa0\xc2\xb0C \xc8\x99i \xc3\xaen final utilizat la generarea de aburi. Curentul electric generat este livrat \xc3\xaen re\xc8\x9bea. Centrala cu turn solar este deci o alt\xc4\x83 modalitate \xc3\xaendeajuns de pus\xc4\x83 la punct pentru a putea genera \xe2\x80\x93 cu sprijinul programelor de \xc3\xaencurajare \xe2\x80\x93 energie electric\xc4\x83 la pre\xc8\x9b competitiv._NEWLINE_Cea mai mare instala\xc8\x9bie de acest tip existent\xc4\x83 la ora actual\xc4\x83 este \xe2\x80\x9eSolar Two\xe2\x80\x9c de 10MW din California, av\xc3\xa2nd o temperatur\xc4\x83 de lucru de 290-570\xc2\xa0\xc2\xb0C \xc8\x99i instala\xc8\x9biile de cercetare din Almeria/Spania._NEWLINE_\xc3\x8en iulie 2006 s-a \xc3\xaenceput construc\xc8\x9bia unei centrale termice experimentale de 1,5MW \xc3\xaen J\xc3\xbclich/NRW cu termen de predare anul 2008. Varia\xc8\x9biile intensit\xc4\x83\xc8\x9bii radia\xc8\x9biei solare vor fi compensate cu ajutorul unui tip nou de instala\xc8\x9bie de \xc3\xaenmagazinare. Prin aceasta, generarea de energie electric\xc4\x83 se poate regla independent de intensitatea de radia\xc8\x9bie solar\xc4\x83, \xc3\xaen func\xc8\x9bie de cererea de consum. \xc3\x8en viitor acest tip de central\xc4\x83, \xc3\xaen lipsa radia\xc8\x9biei solare, va putea fi ac\xc8\x9bionat\xc4\x83 utiliz\xc3\xaend biomas\xc4\x83. Pe termen lung se prevede posibilitatea gener\xc4\x83rii de hidrogen cu acest tip de tehnologie._NEWLINE_La  Sanlucar la Mayor, 25\xc2\xa0km de Sevilia se construie\xc8\x99te un parc solar care la terminare, \xc3\xaen 2013, va produce 300MW energie electric\xc4\x83 prin utilizarea a diferite tehnologii. La sf\xc3\xa2r\xc8\x99itul lunii martie 2007 s-a conectat la re\xc8\x9bea prima central\xc4\x83 - PS10 \xe2\x80\x93 construit\xc4\x83 \xc3\xaentre 1 iulie 2001 \xc8\x99i 31 decembrie 2005 av\xc3\xa2nd o putere instalat\xc4\x83 de 11MW \xc8\x99i o produc\xc8\x9bie anual\xc4\x83 de 23GWh. Cheltuielile cu investi\xc8\x9bii s-au cifrat la 35 milioane \xe2\x82\xac cu o contribu\xc8\x9bie de 5 milioane \xe2\x82\xac din fonduri din programele de cercetare ale EU. \xc3\x8en faza urm\xc4\x83toare se va construi o central\xc4\x83 cu turn solar de 20MW (PS20) apoi o instala\xc8\x9bie de 20MW (AZ20) urmat\xc4\x83 de alte 5 centrale a c\xc3\xa2te 50MW.\n_START_SECTION_\nCentrale cu oglinzi parabolice\n_START_PARAGRAPH_\nOglinzile parabolice sunt construite cu dou\xc4\x83 grade de libertate put\xc3\xa2nd urm\xc4\x83ri pozi\xc8\x9bia soarelui pe cer. Ele sunt montate pe un stativ \xc8\x99i concentreaz\xc4\x83 razele solare \xc3\xaentr-un punct focal propriu fiec\xc4\x83rei oglinzi unde este montat un receptor de energie termic\xc4\x83. Acest mod de construc\xc8\x9bie este foarte compact. Oglinzile sunt fabricate cu un diametru cuprins \xc3\xaentre 3 \xc8\x99i 25m rezul\xc3\xa2nd o putere instalat\xc4\x83 de p\xc3\xa2n\xc4\x83 la 50\xc2\xa0kW pe modul._NEWLINE_La instala\xc8\x9biile de acest tip receptorul  este conectat la un motor Stirling care transform\xc4\x83 energia termic\xc4\x83 direct \xc3\xaen emergie mecanic\xc4\x83 put\xc3\xa2nd ac\xc8\x9biona un generator electric. Aceste instala\xc8\x9bii ating un randament \xc3\xaenalt \xc3\xaen transformarea energiei solare \xc3\xaen energie electric\xc4\x83 (peste 30%). Modularitatea acestor instala\xc8\x9bii permite at\xc3\xa2t utilizarea lor \xc3\xaen locuri izolate sau independente c\xc3\xa2t \xc8\x99i conectarea mai multora form\xc3\xa2nd o central\xc4\x83 virtual\xc4\x83 \xc3\xaen cadrul gener\xc4\x83rii distribuite a energiei electrice._NEWLINE_O solu\xc8\x9bie mai rar\xc4\x83 o constituie parcurile(fermele) de oglinzi parabolice. \xc3\x8en punctual focal comun tuturor oglinzilor se afl\xc4\x83 o suprafa\xc8\x9b\xc4\x83 absorbant\xc4\x83 cu ajutorul c\xc4\x83reia este \xc3\xaenc\xc4\x83lzit un agent termic utilizat \xc3\xaen continuare pentru generare de aburi. Conectarea \xc3\xaen grup a mai multor oglinzi parabolice constituie o abordare mai pu\xc8\x9bin economic\xc4\x83 dec\xc3\xa2t centralele cu jgheaburi parabolice sau cele cu turn solar.\n_START_SECTION_\nCentrale solare termice f\xc4\x83r\xc4\x83 concentrarea radia\xc8\x9biei solare\n_START_PARAGRAPH_\nAceste centrale solare nu dispun de reflectoare orientate, utiliz\xc3\xa2nd totu\xc8\x99i \xc3\xaentreaga energie con\xc8\x9binut\xc4\x83 \xc3\xaen radia\xc8\x9bia solar\xc4\x83 at\xc3\xa2t cea direct\xc4\x83 c\xc3\xa2t \xc8\x99i cea difuz\xc4\x83._NEWLINE_La centralele cu iaz solar rolul colectorului \xc8\x99i stratului absorbant este preluat de straturile de ap\xc4\x83 s\xc4\x83rat\xc4\x83 cu diferite concentra\xc8\x9bii pe c\xc3\xa2nd la centralele termice solare acest rol revine unui acoperi\xc8\x99 de mari dimensiuni ce produce un efect de ser\xc4\x83.\n_START_SECTION_\nCentrale cu iaz solar\n_START_PARAGRAPH_\n(Englez\xc4\x83: Salinity Gradient Solar Ponds/Lakes)_NEWLINE_La acest tip de centrale \xc3\xaen iazuri cu ap\xc4\x83 s\xc4\x83rat\xc4\x83 pu\xc8\x9bin ad\xc3\xa2nci se creeaz\xc4\x83 \xc3\xaen mod natural o combina\xc8\x9bie de colector solar \xc8\x99i acumulator de energie. Fenomenul a fost observat pentru prima dat\xc4\x83 la \xc3\xaenceputul secolului XX la lacurile s\xc4\x83rate din Transilvania . Apa de la baz\xc4\x83 este mult mai s\xc4\x83rat\xc4\x83 \xc8\x99i astfel mai dens\xc4\x83 dec\xc3\xa2t cea de la suprafa\xc8\x9b\xc4\x83. Prin absorb\xc8\x9bia energiei con\xc8\x9binute \xc3\xaen razele solare de c\xc4\x83tre stratul mai s\xc4\x83rat de la baz\xc4\x83, acesta se \xc3\xaenc\xc4\x83lze\xc8\x99te p\xc3\xa2n\xc4\x83 la o temperatur\xc4\x83 de 85-90\xc2\xa0\xc2\xb0C. \xc3\x8entre stratul de la suprafa\xc8\x9b\xc4\x83 \xc8\x99i cel din ad\xc3\xa2nc exist\xc4\x83 un strat de gradient cu concentra\xc8\x9bie variabil\xc4\x83 ce nu permite ridicarea apei \xc3\xaenc\xc4\x83lzite cu concentra\xc8\x9bie salin\xc4\x83 mai mare, rezult\xc4\x83 c\xc4\x83 nu exist\xc4\x83 convec\xc8\x9bie, ca urmare c\xc4\x83ldura r\xc4\x83m\xc3\xa2ne \xc3\xaenmagazinat\xc4\x83 \xc3\xaen stratul de jos. C\xc4\x83ldura \xc3\xaenmagazinat\xc4\x83 poate fi utilizat\xc4\x83 printre altele pentru ac\xc8\x9bionarea unei turbine cuplate cu un generator de energie electric\xc4\x83. Deoarece temperaturile atinse sunt totu\xc8\x99i destul de mici, este nevoie de utilizarea unui agent termic cu temperatur\xc4\x83 de fierbere mai mic\xc4\x83 dec\xc3\xaet cea a apei. Transformarea energiei calorice \xc3\xaen energie electric\xc4\x83 se va putea realiza astfel cu ajutorul a\xc8\x99a numitelor centrale Organic Rankine Cycle (ORC) func\xc8\x9bion\xc3\xa2nd pe baz\xc4\x83 de amoniac, sau un compus asem\xc4\x83n\xc4\x83tor freonului._NEWLINE_Deoarece diferen\xc8\x9ba de temperatur\xc4\x83 atinge doar o valoare de cca. 60\xc2\xa0K randamentul acestui tip de central\xc4\x83 este mic \xe2\x80\x93 din considerente termodinamice, teoretic maxim 15\xc2\xa0%, practic 1\xc2\xa0%. Totu\xc8\x99i acest tip de central\xc4\x83 prezint\xc4\x83 interes mai ales pentru \xc8\x9b\xc4\x83rile \xc3\xaen curs de dezvoltare, unde cu investi\xc8\x9bii mici se pot utiliza resursele naturale, radia\xc8\x9bia solar\xc4\x83 din bel\xc8\x99ug \xc8\x99i suprafe\xc8\x9be aride neconstruite.\n_START_SECTION_\nCentrale termice solare cu v\xc3\xa2nt ascensional\n_START_PARAGRAPH_\nCentralele termice solare utilizeaz\xc4\x83 a\xc8\x99a numitul efect de co\xc8\x99, la care aerul cald datorit\xc4\x83 densit\xc4\x83\xc8\x9bii mici se ridic\xc4\x83. Din punct de vedere constructiv, rolul colectorului solar \xc3\xael are o suprafa\xc8\x9b\xc4\x83 de ordinul hectarelor prev\xc4\x83zut\xc4\x83 cu acoperi\xc8\x99 transparent, sub care aerul \xc8\x99i solul se \xc3\xaenc\xc4\x83lzesc sub efectul de ser\xc4\x83. Aerul cald se mi\xc8\x99c\xc4\x83 spre centrul construc\xc8\x9biei unde se afl\xc4\x83 un co\xc8\x99 prin care se ridic\xc4\x83 \xc3\xaen sus. V\xc3\xa2ntul ascensional astfel creat ac\xc8\x9bioneaz\xc4\x83 mai multe turbine cuplate cu generatoare de energie electric\xc4\x83. Cu toate c\xc4\x83 din punct de vedere tehnic realizarea este destul de simpl\xc4\x83, dezavantajul const\xc4\x83 \xc3\xaen randamentul sc\xc4\x83zut de cca. 1\xc2\xa0% \xc3\xaen cel mai bun caz. Pentru a ob\xc8\x9bine o putere comparabil\xc4\x83 cu cea a unei centrale pe baz\xc4\x83 de c\xc4\x83rbune este nevoie ca \xc3\xaentreaga construc\xc8\x9bie s\xc4\x83 acopere o suprafa\xc8\x9b\xc4\x83 de mai mult de 100\xc2\xa0km\xc2\xb2 \xc8\x99i s\xc4\x83 se construiasc\xc4\x83 un co\xc8\x99 cu \xc3\xaen\xc4\x83l\xc8\x9bimea de 1000\xc2\xa0m sau mai mult._NEWLINE_O instala\xc8\x9bie pilot a fost construit\xc4\x83 \xc3\xaen anii 1980 \xc3\xaen Manzanares/Spania av\xc3\xa2nd un un diametru de 244\xc2\xa0m \xc8\x99i un turn \xc3\xaenalt de 194\xc2\xa0m \xc8\x99i lat de 10\xc2\xa0m rezult\xc3\xa2nd o putere de 50\xc2\xa0kW_NEWLINE_Actualmente se afl\xc4\x83 \xc3\xaen studiu un proiect de astfel de instala\xc8\x9bie \xc3\xaen Windhoek/Namibia . Suprafa\xc8\x9ba acoperit\xc4\x83 ar fi de 38\xc2\xa0km\xc2\xb2 \xc8\x99i turnul \xc3\xaenalt de 1500m. Puterea instalat\xc4\x83 ar atinge 400\xc2\xa0MW. Pentru a m\xc4\x83ri eficien\xc8\x9ba economic\xc4\x83, suprafa\xc8\x9ba acoperit\xc4\x83 ar fi utilizat\xc4\x83 \xc3\xaen parte pentru desalinizarea apei \xc8\x99i \xc3\xaen rest pentru produc\xc8\x9bie agricol\xc4\x83 cu suprafa\xc8\x9b\xc4\x83 irigat\xc4\x83._NEWLINE_O dezvoltare a acestei idei este crearea de v\xc3\xa2rtejuri de aer artificiale alimentate de energia rezidual\xc4\x83 a unor centrale conven\xc8\x9bionale, m\xc4\x83rind eficien\xc8\x9ba acestora.\n_START_SECTION_\nCentrale termice solare cu v\xc3\xa2nt descendent\n_START_PARAGRAPH_\nAcest tip de centrale exist\xc4\x83 doar \xc3\xaen stare de concept .. Constau dintr-un turn \xc3\xaenalt (1000\xc2\xa0m) \xc3\xaen v\xc3\xa2rful c\xc4\x83ruia se extrage energie termic\xc4\x83 din aerul \xc3\xaenconjur\xc4\x83tor prin pulverizare de ap\xc4\x83. Datorit\xc4\x83 r\xc4\x83cirii \xc3\xaen urma evapor\xc4\x83rii, \xc8\x99i a greut\xc4\x83\xc8\x9bii apei aerul se va mi\xc8\x99ca de sus \xc3\xaen jos, ac\xc8\x9bion\xc3\xa2nd turbinele situate la baza turnului. Acest tip de central\xc4\x83 este conceput\xc4\x83 pentru zonele cu clim\xc4\x83 cald\xc4\x83 \xc8\x99i uscat\xc4\x83 \xc8\x99i cu mari rezerve de ap\xc4\x83.\n_START_SECTION_\nCentrale solare pe baz\xc4\x83 de panouri solare fotovoltaice\n_START_PARAGRAPH_\nCentralele de producere a energiei electrice pe baz\xc4\x83 de panouri solare fotovoltaice c\xc3\xa2\xc8\x99tig\xc4\x83 teren_NEWLINE_Centrala solar\xc4\x83 din Atzenhof suburbia ora\xc8\x99ului F\xc3\xbcrth/Germania produce 1 MW energie electric\xc4\x83 cu ajutorul a 144 panouri solare ce acoper\xc4\x83 o fost\xc4\x83 hald\xc4\x83 de de\xc8\x99euri menajere._NEWLINE_Centrala solar\xc4\x83 din Quierschied suburbia ora\xc8\x99ului G\xc3\xb6ttelborn /Germania construit\xc4\x83 pe o suprafa\xc8\x9b\xc4\x83 de 165000 mp \xc3\xaen 2004/2005 produce 7,4 MW energie electric\xc4\x83 utiliz\xc3\xa2nd panouri solare._NEWLINE_Actualmente cea mai mare central\xc4\x83 solar\xc4\x83 se afl\xc4\x83 \xc3\xaen Pocking/ Bavaria compus\xc4\x83 din 57912 panouri solare de \xc3\xaenalt\xc4\x83 performan\xc8\x9b\xc4\x83 cu o putere de 10 MW._NEWLINE_\xc3\x8en Shinan/Corea de Sud a \xc3\xaenceput construirea unei mari centrale solare cu o putere instalat\xc4\x83 de 20 MW, produc\xc8\x9bie anual\xc4\x83 estimat\xc4\x83 la 27000 MWh ce va acoperi cu 109000 panouri solare o suprafa\xc8\x9b\xc4\x83 egal\xc4\x83 cu cea a 80 de terenuri de fotbal._NEWLINE_\xc3\x8en Brandis/Saxonia/Germania a \xc3\xaenceput construirea celei mai mari centrale solare av\xc3\xa2nd o putere de 40 MW, pe un teren al unei foste baze militare, acoperindu-se o suprafa\xc8\x9b\xc4\x83 egal\xc4\x83 cu a 200 terenuri de fotbal cu 550.000 panouri solare din film sub\xc8\x9bire. Se preconizeaz\xc4\x83 ca \xc3\xaen primul an de func\xc8\x9bionare s\xc4\x83 se recupereze integral cheltuielile de construc\xc8\x9bie care se estimeaz\xc4\x83 a costa cu 20%-40% mai pu\xc8\x9bin dec\xc3\xa2t pre\xc8\x9bul comercial. Primele module vor fi opera\xc8\x9bionale la sf\xc3\xa2r\xc8\x99itul lunii iunie."